## El Consell autoritza el decret pel qual s’aproven els nous estatuts de la Universitat Jaume I

*** El Ple també ha autoritzat la urgència en la tramitació de la modificació dels estatuts de la Universitat de València**

El Consell ha autoritzat el decret pel qual s’aproven els nous estatuts de la Universitat Jaume I d’acord amb el marc normatiu estatal, adaptant la norma bàsica de l’UJI a la realitat actual del seu entorn econòmic, social, acadèmic i cultural.

La Llei orgànica 2/2023 de 22 de març requerix una adaptació dels estatuts de les universitats públiques que hauran de dur-se a terme en un termini màxim de tres anys des de la seua entrada en vigor.

L’objectiu és actualitzar, adequar i regular, d’acord amb este marc legal, alguns aspectes relacionats amb l’estructura i unitats bàsiques de la seua comunitat universitària, amb les normes generals de governança, representació i participació o amb els mecanismes de rendició de comptes.

D’esta manera, el decret consta d’una part dispositiva integrada per un únic article, dos disposicions addicionals, una disposició derogatòria, una disposició final i un annex. L’annex, que conté els estatuts de l’UJI, comprén al seu torn un preàmbul, tretze títols, catorze disposicions addicionals, quatre transitòries i una derogatòria.

Els nous estatuts de la Universitat Jaume I establixen els fonaments bàsics del funcionament de l’UJI, que regulen aspectes tan transcendentals com la seua naturalesa, l’autonomia universitària, els seus principis d’organització i funcionament i reforça principis fonamentals com la participació democràtica, entre altres.

De manera destacada, la norma estatutària incorpora modificacions nuclears del sistema universitari com l’actualització de l’estructura organitzativa, la regulació de competències dels seus òrgans de govern, l’adaptació dels mandats dels càrrecs unipersonals i col·legiats a sis anys, l’organització de les unitats i servicis, una reestructuració dels òrgans de representació de l’estudiantat o les noves figures de professorat.

Així mateix, aborda els mecanismes de rendició de comptes respecte a la gestió dels recursos econòmics i de personal; la qualitat i avaluació de la docència i el rendiment de l’estudiantat, la qualitat de la gestió; i la disponibilitat dels servicis universitaris.

D’altra banda, el Consell ha autoritzat també la tramitació d’urgència del decret pel qual es procedirà a la modificació dels estatuts de la Universitat de València-Estudi General així com a la constitució del Claustre i Consell de Govern.

Fecha: 12/12/2025